***školský poriadok Katolíckeho gymnázia Štefana Moysesa***

# **Organizácia vyučovacieho dňa**

Vyučovanie sa riadi platným rozvrhom, ktorý schválil riaditeľ školy pre daný školský rok.

Budova školy sa pre žiakov otvára o 7.00 hod.

Vyučovanie sa začína o 8,00 hod. prvou vyučovacou hodinou (výnimočne o 7,05 hod. nultou vyučovacou hodinou). Žiak je povinný prísť do školy najneskôr 5 minút pred vyučovacou hodinou, ktorou sa mu v ten deň vyučovanie začína.

|  |  |
| --- | --- |
| **Organizácia vyučovacieho dňa** | |
| 1. **hodina** | **8,00 – 8,45** |
| 1. **hodina** | **8,50 – 9,35** |
| 1. **hodina** | **9,45 – 10,30** |
| 1. **hodina** | **10,50 – 11,35** |
| 1. **hodina** | **11,40 – 12,25** |
| 1. **hodina** | **12,35 – 13,20** |
| 1. **hodina** | **13,50 – 14,35** |
| 1. **hodina** | **14,40 – 15,25** |

# **Práva žiakov**

Školský poriadok a jeho ustanovenia sú v súlade s Ústavou SR, zákonom č. 245/2008 Z. z. (školský zákon - §144, §145 a §153), vyhláškou 65/2015 MŠVVaŠ o stredných školách, Dohovorom o právach dieťaťa (OSN, 1989), ako i inými relevantnými ľudsko-právnymi dokumentmi – Všeobecnou deklaráciou ľudských práv (OSN, 1948), Európskym dohovorom o ľudských právach, Dohovorom UNESCO o zabránení diskriminácie vo vzdelávaní a Chartou Rady Európy o vzdelávaní k demokratickému občianstvu a ľudským právam.

Katolícke gymnázium Š. Moysesa garantuje žiakom školy všetky práva žiaka, ktoré sú stanovené v § 144 a § 145 zákona 245/2008 Z. z. o výchove a vzdelávaní (školský zákon) a o zmene a doplnení niektorých zákonov. V nadväznosti na práva uvedené v školskom zákone a v súlade s nimi má žiak právo na:

1. Rovnoprávny prístup k výchove a vzdelávaniu bez akejkoľvek diskriminácie.
2. Využívanie školského zariadenia, pomôcok, učebníc a pracovných zošitov, materiálov a priestorov (telovýchovné zariadenia, odborné učebne, šatňa, školská jedáleň) v rámci výchovno-vzdelávacieho procesu, v súlade s podmienkami prevádzky školy.
3. Organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny a príslušnou legislatívou.
4. Úctu k jeho osobe a zabezpečenie ochrany proti fyzickému, psychickému a sexuálnemu násiliu.[[1]](#footnote-1)
5. Informácie týkajúce sa jeho osoby, jeho výchovno-vzdelávacích výsledkov a na ohodnotenie jeho vedomostí a zručností :
   1. v prípade slovnej odpovede bezprostredne ústne a klasifikačným stupňom,
   2. v prípade písomnej odpovede do 14 dní ústne a klasifikačným stupňom (žiaci kvinty – oktávy osemročného gymnázia, prvého – štvrtého ročníka štvorročného gymnázia), resp. do 10 dní (žiaci prímy – kvarty osemročného gymnázia)
6. Konzultovanie akýchkoľvek výchovno-vzdelávacích problémov s triednym učiteľom, ostatnými pedagogickými zamestnancami, vo vážnejšom prípade s výchovným poradcom či s riaditeľom školy, resp. jeho zástupcom (po predchádzajúcom dohovore).
7. Slušné vyjadrenie svojho názoru vhodnou a primeranou formou.
8. V prípade závažného priestupku proti Školskému poriadku má žiak právo vystúpiť pri prerokovaní priestupku pred pedagogickou radou, aby mohol obhájiť svoje správanie.
9. Zúčastniť sa všetkých akcií usporiadaných školou, ak svojím správaním neohrozuje svoje zdravie a bezpečnosť, ani zdravie a bezpečnosť ďalších osôb.
10. Zapojiť sa do činnosti niektorého krúžku v CVČ podľa vlastného záujmu a aktuálnej ponuky.
11. Žiakom sa so súhlasom riaditeľa školy alebo školského zariadenia umožňuje účasť na súťažiach.
12. Právo voliť a byť volený do žiackej školskej rady.
13. Žiak so špeciálnymi výchovno-vzdelávacími potrebami má právo na výchovu a vzdelávanie s využitím špecifických foriem a metód, ktoré zodpovedajú jeho potrebám, a na vytvorenie nevyhnutných podmienok, ktoré túto výchovu a vzdelávanie umožňujú. Žiak má právo na zapožičanie učebníc a pracovných zošitov, ktoré má škola k dispozícii. Má právo používať pri výchove a vzdelávaní špeciálne učebnice a špeciálne didaktické a kompenzačné pomôcky (ak nimi škola disponuje).
14. Žiak má právo na náhradu škody, ktorá mu vznikla pri výchove a vzdelávaní alebo v priamej súvislosti s nimi.
15. Žiak nesmie byť v súvislosti s výkonom svojich práv postihovaný za to, že podá na iného uchádzača, dieťa, žiaka, poslucháča a pedagogického zamestnanca alebo iného zamestnanca školy sťažnosť, žalobu alebo návrh na začatie trestného stíhania.

# **Pravidlá vzájomného spolunažívania a z ich vyplývajúce povinnosti žiakov**

Pri stanovení povinností žiaka vychádza Katolícke gymnázium Š. Moysesa z povinností žiaka, ktoré sú stanovené v § 144 zákona 245/2008 Z. z. o výchove a vzdelávaní (školský zákon) a o zmene a doplnení niektorých zákonov. Ich rešpektovanie je pre všetkých žiakov školy záväzné. V nadväznosti na tento zákon vypracovala škola nasledovné pravidlá vzájomného spolunažívania:

1. Ku každému sa snažíme správať tak, ako by sme chceli, aby sa on správal k nám. To znamená, že sme k sebe ústretoví, slušní, zdvorilí a úctiví, aby sme s úsmevom zvládli každý deň a každú situáciu. Žiak svojím konaním nesmie obmedzovať práva ostatných osôb zúčastňujúcich sa výchovy a vzdelávania.
2. Každé spôsobovanie príkoria, zákernosť, zneužívanie sily, či znevažovanie druhých je hrubým porušením školského poriadku a dôvodom na prísne výchovné opatrenia.
3. Aby sme ľahšie zvládali nároky vyučovacieho dňa, vyučovanie začíname i ukončujeme modlitbou. Žiak je pri úkonoch spojených s prejavovaním viery v rámci vyučovania a školských akcií povinný správať sa konformne s vieroukou katolíckej cirkvi tak, aby svojím správaním neprejavoval neúctivý postoj ku katolíckej viere, nepohoršoval ostatných spolužiakov a neposkytoval im zlý príklad.
4. Žiak je povinný chrániť majetok školy. Ak žiak odcudzí alebo zámerne, či vedomou nedbanlivosťou poškodí akúkoľvek cudziu vec či majetok školy, bude tento čin hodnotený ako hrubé a závažné porušenie školského poriadku, za ktoré bude žiakovi uložené výchovné opatrenie v súlade so Smernicou o hodnotení a klasifikácii žiakov KGŠM.
5. Je povinný chrániť pred poškodením učebnice, učebné texty a učebné pomôcky, ktoré mu boli poskytnuté a ihneď nahlásiť vyučujúcemu akékoľvek zistené poruchy a škody na majetku školy a školských zariadeniach.
6. Žiak je povinný udržiavať v škole čistotu a poriadok.
7. Neodporúča sa nosiť do školy a odkladať v šatni cenné veci a väčšie sumy peňazí (za ich odcudzenie nenesie škola zodpovednosť a nie sú zahrnuté do poistenia proti krádeži). Ak žiak zistí stratu osobných vecí, je to povinný okamžite hlásiť zamestnancom školy.
8. IT zariadenia (tablet, notebook, mobilný telefón...) smie žiak počas vyučovania používať len s výslovným súhlasom vyučujúceho a výlučne pre potreby vyučovania.
9. Z hygienických dôvodov je žiak povinný sa po príchode do školy prezuť a odložiť si vrchný odev a obuv vo vyhradenej šatni (tenisky a cvičky nie sú považované za prezuvky).
10. Žiak je povinný rešpektovať pokyny zamestnancov školy, ktoré sú v súlade so všeobecne záväznými právnymi predpismi, vnútornými predpismi školy a dobrými mravmi. Počas vyučovania žiak rešpektuje pokyny ktoréhokoľvek vyučujúceho, s prípadnými problémami sa obracia na svojho triedneho učiteľa, v prípade jeho neprítomnosti na ktoréhokoľvek pedagogického zamestnanca.
11. V školskej budove sa žiak správa disciplinovane a dbá na bezpečný pohyb po chodbách a schodiskách, ako i v priestoroch školskej jedálne a dodržiava zásady BOZ (je povinný konať tak, aby neohrozoval svoje zdravie a bezpečnosť, ani zdravie a bezpečnosť ďalších osôb zúčastňujúcich sa na výchove a vzdelávaní). Ak žiak svojím správaním a agresivitou ohrozuje bezpečnosť a zdravie ostatných žiakov, ostatných účastníkov výchovy a vzdelávania alebo narúša výchovu a vzdelávanie do takej miery, že znemožňuje ostatným účastníkom výchovy a vzdelávania vzdelávanie, riaditeľ školy môže použiť ochranné opatrenie, ktorým je okamžité vylúčenie žiaka z výchovy a vzdelávania umiestnením žiaka do samostatnej miestnosti za prítomnosti pedagogického zamestnanca. Riaditeľ školy bezodkladne privolá zákonného zástupcu / zdravotnú pomoc / Policajný zbor. Ochranné opatrenie slúži na upokojenie žiaka. O dôvodoch a priebehu ochranného opatrenia vyhotoví riaditeľ školy písomný záznam.
12. Žiakom je zakázané nosiť, prechovávať a užívať nelegálne drogy, alkoholické nápoje a fajčiť. Porušenie zákazu bude riaditeľ školy riešiť ako hrubé porušenie školského poriadku. Škola je povinná oznámiť obci požitie alkoholického nápoje alebo inej návykovej látky osobou maloletou do 15 rokov alebo mladistvou do 18 rokov.
13. Žiak nesmie prinášať do školy a na akcie školy veci ohrozujúce zdravie a život a veci, ktoré by mohli rušiť vyučovací a výchovný proces.
14. Je neprípustné, aby žiak počas vyučovacej hodiny jedol a pil. V odôvodnených prípadoch (zdravotné dôvody, užívanie liekov a pod.) môže vyučujúci povoliť výnimku.
15. Cez prestávky žiak trávi čas oddychu podľa vlastného uváženia a potreby v triede alebo na chodbe. Nevychádza z budovy školy.
16. Škola je vzdelávacia inštitúcia, ktorá pripravuje žiakov na začlenenie sa do spoločnosti, preto dbáme, aby žiaci dodržiavali na vyučovaní i na akciách organizovaných školou všeobecne uznávané spoločenské pravidlá a zásady týkajúce sa úpravy zovňajšku:

* žiak chodí do školy upravený a oblečený čisto, slušne (tak, aby nepôsobil vyzývavo a nevzbudzoval pohoršenie) a primerane situácii a klimatickým podmienkam
* dievčatá nenosia tričká a šaty, ktoré odhaľujú celé ramená a chrbát
* dievčatá nenosia sukne a nohavice kratšie ako končeky prstov vystretej ruky
* dievčatá nenosia výstredné oblečenie a doplnky (hlboké výstrihy, priesvitné látky, ...)
* žiaci nenosia na vyučovanie športové oblečenie (tepláky, športové súpravy, krátke šortky a pod.) – výnimkou sú hodiny telesnej výchovy a športové podujatia
* žiaci nenosia oblečenie ani doplnky, na ktorých sú zobrazené symboly spojené s extrémistickými hnutiami alebo vyzývajúce k extrémizmu a neznášanlivosti, symboly znevažujúce kresťanstvo a symboly propagujúce užívanie návykových látok.

1. Na vybavovanie administratívnych záležitostí využíva žiak len úradné hodiny sekretariátu.
2. Žiak je povinný hlásiť zmenu bydliska a iné zmeny osobných údajov triednemu učiteľovi do 5 pracovných dní od ich vzniku.
3. Žiak je povinný pravidelne sa zúčastňovať na výchove a vzdelávaní, riadne sa vzdelávať, svedomite sa pripravovať na vyučovanie a mať na vyučovaní všetky potrebné pomôcky a učebné materiály, ktoré určí vyučujúci. Žiak je zodpovedný za svoje výsledky počas štúdia. Právom každého žiaka je nárok na vzdelanie, preto počas vyučovacej hodiny žiak pracuje podľa pokynov učiteľa a nevyrušuje nevhodným správaním spolužiakov ani vyučujúceho.
4. Žiak je povinný dodržiavať vyučovací čas, rozvrh prestávok, bezprostredne po zazvonení na začiatok vyučovacej hodiny byť na svojom mieste v určenej učebni a neopúšťať svoje miesto bez dovolenia vyučujúceho. Žiak je povinný prísť do školy najneskôr 5 minút pred vyučovacou hodinou, ktorou sa mu v ten deň vyučovanie začína. Po vyučovaní sa v budove školy môžu zdržiavať žiaci iba s pedagogickým dozorom*.*
5. Žiak je povinný sledovať informácie a pokyny zverejňované prostredníctvo Edupage a riadiť sa nimi (zmeny v suplovaní a v rozvrhu, školské udalosti, informácie na nástenke, správy, plánované písomné a ústne skúšanie...).
6. Žiak je zodpovedný za svoje výsledky počas štúdia, preto je jeho prvoradou povinnosťou aktívna príprava na vyučovanie a plnenie učiteľom zadaných úloh. V prípade absencie na vyučovacej hodine je žiak povinný dobehnúť zameškané učivo, dopísať si poznámky. Ospravedlnenie za nesplnenie tejto povinnosti nebude tolerované (učiteľ individuálne zváži dôvody nepripravenosti žiaka na vyučovaciu hodinu v prípade dlhodobej absencie).
7. Každá vopred známa absencia žiaka na vyučovaní musí byť zákonným zástupcom písomne oznámená vopred. Po návrate do školy predloží žiak triednemu učiteľovi ospravedlnenie – až tak bude absencia učiteľom uznaná a ospravedlnená. Presný postup ospravedlňovania žiakov a oznamovania absencie stanoví pre príslušnú triedu triedny učiteľ, prípadne vedenie školy (telefonicky, elektronicky, a pod). Pokiaľ je možné absolvovať lekárske vyšetrenie v skorých ranných alebo v popoludňajších hodinách, žiak je povinný využiť tento čas a zbytočne nevymeškať vyučovaciu hodinu. Skúšobné jazdy autoškôl nie sú legitímnym dôvodom na vymeškanie vyučovania a takto vymeškané hodiny nebudú ospravedlnené. V prípade absencie z rodinných dôvodov akceptujeme len vážne a výnimočné rodinné udalosti. Táto absencia musí byť zákonným zástupcom dieťaťa vopred oznámená triednemu učiteľovi.
8. Žiak je povinný samostatne, bez vyzvania učiteľa predložiť ospravedlnenku najneskôr do dvoch dní po absencii na vyučovaní. Ak neprítomnosť žiaka zo zdravotných dôvodov trvá viac ako 3 po sebe nasledujúce pracovné dni, vyžaduje triedny učiteľ vždy lekárske potvrdenie o chorobe žiaka alebo iný úradný doklad potvrdzujúci odôvodnenosť žiakovej neprítomnosti v škole. V prípadoch, ak ide o častú neprítomnosť žiaka v škole, môže triedny učiteľ vyžiadať lekárske potvrdenie aj pri kratšej neprítomnosti žiaka.
9. Ak ochorie žiak (alebo niektorá z osôb, s ktorou žiak býva) na prenosnú infekčnú chorobu, oznámi to neodkladne jeho zákonný zástupca triednemu profesorovi.
10. Žiaka môže v nevyhnutných prípadoch z vyučovania uvoľniť:
11. na 1 vyučovaciu hodinu príslušný vyučujúci na základe písomnej žiadosti od rodičov,
12. na 1-2 vyučovacie dni triedny učiteľ na základe písomnej žiadosti od rodičov,
13. na viac dní môže žiaka uvoľniť na základe písomnej žiadosti rodičov riaditeľ školy.
14. Vysoká absencia môže mať za následok, že žiakovi nebude možné uzavrieť klasifikáciu z niektorého predmetu v riadnom termíne a bude na návrh vyučujúceho a po súhlase riaditeľa školy klasifikovaný na základe výsledku komisionálnej skúšky za príslušné klasifikačné obdobie.
15. Neospravedlnené vymeškané hodiny a neskoré príchody na vyučovaciu hodinu sú dôvodom na udelenie výchovného opatrenia podľa *Smernice o hodnotení a klasifikácii žiakov KGŠM.*
16. Podľa pokynu tried. učiteľa má žiak službu týždenníka. Vtedy je povinný:
17. hlásiť vyučujúcemu neprítomných žiakov,
18. starať sa o čistotu tabule, triedy, o poriadok v triede cez vyučovanie a po skončení vyučovania,
19. po skončení vyučovania zabezpečiť vyloženie stoličiek na lavice.

Za svoje správanie nesie zodpovednosť každý žiak sám, s vedomím, že za porušenie šk. poriadku mu môže byť udelené výchovné opatrenie v súlade so Smernicou o hodnotení a klasifikácii žiakov Katolíckeho gymnázia Š. Moysesa, ktorá vychádza z Metodického pokynu č. 21/2011 na hodnotenie a klasifikáciu žiakov stredných škôl (vzťahuje na žiakov kvinty až oktávy osemročného gymnázia a žiakov 1. – 4. ročníka štvorročného gymnázia) a z Metodického pokynom č. 22/2011 na hodnotenie a klasifikáciu žiakov základných škôl (vzťahuje sa na žiakov prímy až kvarty osemročného gymnázia).

# **Práva a povinnosti zákonných zástupcov žiakov**

V súlade so zákonom 245/2008 Z. z. o výchove a vzdelávaní (školský zákon) a o zmene a doplnení niektorých zákonov má zákonný zástupca maloletého žiaka nasledovné práva a povinnosti:

1. Právo vybrať pre svoje dieťa školu alebo školské zariadenie, ktoré poskytuje výchovu a vzdelávanie podľa školského zákona, zodpovedajúce schopnostiam, zdravotnému stavu, záujmom a záľubám dieťaťa, jeho vierovyznaniu, svetonázoru, národnosti a etnickej príslušnosti. V prípade, že sa rodič rozhodol, aby jeho dieťa študovalo na Katolíckom gymnáziu Š. Moysesa, je pri zápise povinný podpísať prehlásenie, v ktorom dáva súhlas s tým, že sa jeho dieťa bude počas celého štúdia zúčastňovať na formačnom programe školy v duchu katolíckej viery a morálky a rodina bude účasť dieťaťa na formačnom programe školy morálne podporovať.
2. Právo žiadať, aby sa v rámci výchovy a vzdelávania v škole alebo v školskom zariadení poskytovali deťom a žiakom informácie a vedomosti vecne a mnohostranne v súlade so súčasným poznaním sveta a v súlade s princípmi a cieľmi výchovy a vzdelávania.
3. Právo oboznámiť sa s výchovno-vzdelávacím programom školy alebo školského zariadenia a školským poriadkom (príslušné dokumenty sú k dispozícii na internetovej stránke školy) a byť informovaný o výchovno-vzdelávacích výsledkoch svojho dieťaťa (napr. prostredníctvom internetovej žiackej knižky a správ v Edupage, osobne rozhovorom s príslušnými pedagogickými zamestnancami alebo písomne – výpis klasifikácie, vysvedčenia, písomné oznámenie o zhoršení prospechu a udelených výchovných opatreniach a pod.).
4. Právo na poskytnutie poradenských služieb vo výchove a vzdelávaní svojho dieťaťa (napr. zo strany triedneho učiteľa, vyučujúcich jednotlivých predmetov, výchovného poradcu, duchovného správcu, koordinátora prevencie sociálno-patologických javov, kariérneho poradcu, prípadne vedenia školy).
5. Právo požiadať o individuálne začlenenie dieťaťa so ŠVVP prostredníctvom individuálneho vzdelávacieho programu.
6. Právo zúčastňovať sa výchovy a vzdelávania po predchádzajúcom súhlase riaditeľa školy.
7. Právo vyjadrovať sa k výchovno-vzdelávaciemu programu školy alebo školského zariadenia prostredníctvom orgánov školskej samosprávy.
8. Právo byť prítomný na komisionálnom preskúšaní svojho dieťaťa po predchádzajúcom súhlase riaditeľa školy.
9. Povinnosť vytvoriť pre dieťa podmienky na prípravu na výchovu a vzdelávanie v škole a na plnenie školských povinností.
10. Povinnosť dodržiavať podmienky výchovno-vzdelávacieho procesu svojho dieťaťa určené školským poriadkom.
11. Povinnosť dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby.
12. Povinnosť informovať školu alebo školské zariadenie o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania.
13. Povinnosť nahradiť škodu, ktorú žiak úmyselne zavinil.
14. Povinnosť dbať o to, aby dieťa dochádzalo do školy pravidelne a včas – dôvody neprítomnosti dieťaťa na výchove a vzdelávaní doloží dokladmi v súlade so školským poriadkom.
15. Ak sa dieťa alebo žiak nemôže zúčastniť na výchove a vzdelávaní v škole, jeho zákonný zástupca je povinný oznámiť škole alebo školskému zariadeniu bez zbytočného odkladu príčinu jeho neprítomnosti. Za dôvod ospravedlniteľnej neprítomnosti dieťaťa alebo žiaka sa uznáva najmä choroba, prípadne lekárom nariadený zákaz dochádzky do školy, mimoriadne nepriaznivé poveternostné podmienky alebo náhle prerušenie premávky hromadných dopravných prostriedkov, mimoriadne udalosti v rodine alebo účasť dieťaťa alebo žiaka na súťažiach.
16. Neprítomnosť maloletého dieťaťa alebo žiaka, ktorá trvá najviac tri po sebe nasledujúce vyučovacie dni, ospravedlňuje jeho zákonný zástupca; v osobitne odôvodnených prípadoch škola môže vyžadovať lekárske potvrdenie o chorobe žiaka alebo iný doklad potvrdzujúci odôvodnenosť jeho neprítomnosti. Ak neprítomnosť žiaka z dôvodu ochorenia trvá dlhšie ako tri po sebe nasledujúce vyučovacie dni, predloží žiak alebo jeho zákonný zástupca potvrdenie od lekára.

Žiakov, ktorí neukončili povinnú školskú dochádzku a ich rodičov, sa v súlade s platnou legislatívou týkajú nasledovné ustanovenia:

1. Ak počet neospravedlnených hodín je väčší ako 15 h v mesiaci, triedny učiteľ vyplní príslušné oznámenie o zanedbávaní povinnej školskej dochádzky žiaka, ktoré riaditeľ školy pošle obci, v ktorej má žiak trvalé bydlisko a ÚPSVaR.
2. Priestupku sa dopustí zákonný zástupca dieťaťa, ktorý ohrozuje jeho výchovu a vzdelávanie alebo zanedbáva starostlivosť o povinnú školskú dochádzku dieťaťa, najmä ak dieťa neospravedlnene vynechá viac ako 60 vyučovacích hodín v príslušnom školskom roku.
3. V prípade, ak škola dodržala vyššie uvedený postup a aj napriek prijatým opatreniam sa školská dochádzka žiaka nezlepší a žiak vymešká viac ako 100 vyučovacích hodín bez náležitého ospravedlnenia, obec na základe oznámenie riaditeľa školy podáva podnety na trestné stíhanie zákonných zástupcov súvisiace s ohrozovaním mravnej výchovy mládeže.

# **Záverečné ustanovenia**

1. Školský poriadok je záväzný pre všetkých žiakov školy a ich zákonných zástupcov.
2. Žiaci školy sú so Školským poriadkom oboznámení triednym učiteľom na začiatku školského roka. Na základe dôkladného oboznámenia podpisuje žiak informovaný súhlas.
3. Plná verzia Školského poriadku je k dispozícii na internetových stránkach školy, v printovej podobe na sekretariáte školy. Skrátená verzia je k dispozícii v jednotlivých triedach.
4. V prípade, že žiaci majú pripomienky k Školskému poriadku, môžu ich adresovať priamo vedúcim pedagogickým zamestnancom, triednemu učiteľovi, alebo členom Žiackej školskej rady.
5. Rodičia môžu svoje pripomienky k Školskému poriadku adresovať priamo vedúcim pedagogickým zamestnancom, triednemu učiteľovi svojho dieťaťa alebo členom Rady spoločenstva rodičov alebo členom Rady školy.
6. Správanie sa žiakov ubytovaných v školskom internáte je upravené v samostatnom vnútornom predpise – Internátnom poriadku.
7. Zmeny a doplnky školského poriadku vydáva riaditeľ školy.
8. Školský poriadok je platný od 01. 09. 2017.
9. Týmto sa ruší predchádzajúci školský poriadok .

V Banskej Bystrici 31. 08. 2017

Školský poriadok bol prerokovaný v pedagogickej rade dňa 28. 08. 2017

Mgr. Ľubomír Kopál

riaditeľ školy

1. Pozri Metodické usmernenie k prevencii a riešeniu šikanovania žiakov. [↑](#footnote-ref-1)